Parlamentul  României

[image: image1.png]FOMANIA




	Comisia pentru buget, finanţe şi bănci
	
	Bucureşti,    23.02.2005   

Nr. 22/73


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind aprobarea Ordonanţei Guvernului nr. 4/2005 pentru aprobarea plafonului de îndatorare publică a României pentru anul 2005, cu care comisia noastră a fost sesizată în fond cu adresa Biroului Permanent nr. P.L.X -45 din 21 februarie 2005.
	PREŞEDINTE,

Mihai Nicolae Tănăsescu

Comisia pentru Buget,

Finanţe şi Bănci
Bucureşti,     23.02.2005    

Nr. 73
RAPORT

asupra proiectului de Lege privind aprobarea
Ordonanţei Guvernului nr. 4/2005 pentru
aprobarea plafonului de îndatorare publică
a României pentru anul 2005

Cu adresa nr.   P.L.X. - 45 din   21 februarie 2005 , Biroul permanent, conform art. 89 din Regulamentul Camerei Deputaţilor, republicat,  a sesizat pentru examinare şi avizare în fond, Comisia pentru buget, finanţe şi bănci cu Proiectului de Lege privind aprobarea Ordonanţei Guvernului nr. 4/2005 pentru aprobarea plafonului de îndatorare publică a României pentru anul 2005.

La  întocmirea raportului s-a avut în vedere avizul Consiliului Legislativ.

Prezentul Proiect de Lege are ca obiect de reglementare aprobarea plafonului de îndatorare publică a României pentru anul 2005. 

Plafonul de îndatorare publică internă a României pentru anul 2005 se stabileşte în sumă de 110.000,0 miliarde lei. Determinarea plafonului de îndatorare publică internă se realizează prin cumularea următoarelor elemente:

· refinanţarea titlurilor de stat în valoare de 82.500,0 miliarde lei;

· finanţarea deficitului bugetului general consolidat pentru anul 2005 din surse interne în sumă de 10.000,0 miliarde lei;

· garanţii de stat pentru împrumuturi interne în limita sumei de 2.500,0 miliarde lei;

· împrumuturi interne contractate direct sau garantate de autorităţile administraţiei publice locale în limita sumei de 15.000,0 miliarde lei.

Pentru a nu genera presiuni asupra serviciului datoriei din anii următori, plafonul de îndatorare publică externă a României pentru anul 2005 se stabileşte în sumă de 3.500,0 miliane EURO. 

Proiectul de Lege  face parte din categoria legilor ordinare, potrivit art. 76 din Constituţia României, republicată.

La dezbaterea proiectului au participat, în conformitate cu prevederile art. 51 şi 52 din Regulamentul Camerei Deputaţilor, doamna Mitre Liliana – director general adjunct Ministerul Finanţelor Publice şi doamna Ene Mihaela – şef serviciu din cadrul aceluiaşi minister.

La lucrările comisiei au fost prezenţi un număr de 23 deputaţi, din totalul de 26 membri ai comisiei.

Raportul comisiei a fost adoptat cu  21  voturi pentru şi 2 abţineri.

Proiectul  de lege a fost adoptat de Senat în şedinţa din data de 14 februarie 2005.

Proiectul  de lege, potrivit art. 75 alin (1) şi (3) din Constituţia României, republicată şi art. 86 din Regulamentul Camerei Deputaţilor, este de competenţa decizională a Camerei Deputaţilor.
În urma dezbaterii proiectului de Lege ,în şedinţa din data 23.02.2005, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat.

	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


                                                                                                                                                                            Experţi parlamentari:
                                                                                                                                                                            Ene Giorgiana

                                                                                                                                                                            Onete Alexandru 

